钦定古今图书集成/方舆汇编/职方典/第1113卷 > 《楚怀王论》陈埴
## 钦定古今图书集成/方舆汇编/职方典/第1113卷 > 《楚怀王论》陈埴

楚。怀王之立也，天将以与汉乎？怀王之死也，天将以
亡楚乎？夫怀王，项氏所立，此宜深德于项。今观怀王
在楚，曾无丝粟之助于楚，而属意于沛公。方其议遣
入关也，羽有父兄之怨于秦，所遣宜莫如羽者，顾不
遣羽而遣沛公，曰：“吾以其长者不杀也。”沛公之帝业，
盖于是乎兴矣。至其与诸将约也，曰：“先入关者王之。”
沛公先入关，而羽有不平之心，使人致命于怀王，盖
以为怀王为能右己也。而怀王之报命，但如约而巳。
以草莽一时之言，而重于山河《丹书》之誓，羽虽欲背
其约，其如负天下之不直何？是沛公之帝业，又于此
乎定矣。夫项氏之兴，本假于王，楚之遗孽，顾迫于亚
夫之言，起民间牧羊子而王之，盖亦谓其易制无他，
而岂料其贤能如是耶？始而为项氏之私人，而今遂
为天下之义主；始以为有大造于楚，而今则视羽蔑
如也。则羽此心之郁郁悔退，岂能久居人下者？自我
立之，自我废之，或生或杀，羽以为此吾家事，而不知
天下之英雄得执此以为辞也。故自“三军缟素”之义
明，沛公之师始堂堂“于天下，而羽始奄奄九泉下人”
矣。怀王之立，曾不足以重楚；而怀王之死，又适足以
资汉。然则范增之谋，欲为楚也，而祇以为汉也。呜呼！
此岂沛公智虑所能及哉？其所得为者，天也；此岂范
增、项羽智虑之所不及哉？其所不得为者，亦天也。